CELEX: C2006/131/83
Language: da
Date: 2006-06-03 00:00:00
Title: Sag T-98/06: Sag anlagt den  28. marts 2006  — Fédération nationale du Crédit agricole mod Kommissionen

3.6.2006   
            
            
               DA
            
            
               Den Europæiske Unions Tidende
            
            
               C 131/44
            
         Sag anlagt den 28. marts 2006 — Fédération nationale du Crédit agricole mod Kommissionen
   (Sag T-98/06)
   (2006/C 131/83)
   Processprog: fransk
   Parter
   
      Sagsøger: Fédération nationale du Crédit agricole (Paris, Frankrig) (ved avocats N. Lenoir og P.-A. Jeanneney)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning af 21. december 2005 i sag nr. 531/2005 Frankrig — Foranstaltninger i forbindelse med oprettelse og drift af Banque Postale annulleres.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Den 26. januar 2005 meddelte de franske myndigheder Kommissionen deres beslutning om at placere La Postes bank- og forsikringsaktiviteter i et datterselskab (Banque Postale), der oprindeligt var 100 % ejet af La Poste. Den 21. juli 2005 sendte sagsøgeren i den foreliggende sag en formel klage til Kommissionen i henhold til artikel 20, stk. 2, i Rådets forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 93 (nu artikel 88) i EF-traktaten (1), hvorved sagsøgeren gjorde gældende, at den statsstøtte, der var givet til Banque Postale, var uforenelig med fællesmarkedet, og anmodede Kommissionen om at indlede en formel undersøgelsesprocedure.
   Ved beslutning af 21. december 2005 fandt Kommissionen, at overdragelsen til et datterselskab af La Postes finansielle ydelser ikke gav Banque Postale en økonomisk fordel, og at de foranstaltninger, der var forbundet med selskabets oprettelse og drift, ikke udgjorde statsstøtte i medfør af artikel 87, stk. 1, EF. Dette er den anfægtede beslutning.
   Til støtte for sit søgsmål gør sagsøgeren fire anbringender gældende. Det første støttes på tilsidesættelsen af den formelle gyldighed, dvs. tilsidesættelsen af forordning nr. 659/99 for så vidt som Kommissionen har truffet beslutning om henvisning til en senere undersøgelse af visse foranstaltninger, og tilsidesættelsen af artikel 88, stk. 2, EF, idet Kommissionen afviste at indlede en formel undersøgelsesprocedure.
   Med sit andet anbringende gør sagsøgeren gældende, at Kommissionen ved at erklære, at foranstaltningerne i forbindelse med oprettelsen og driften af Banque Postal ikke udgjorde statsstøtte, har begået flere fejlskøn — bl.a. vedrørende de økonomiske fordele, der er blevet påtalt i klagen — og at Kommissionen som følge heraf har tilsidesat artikel 87 EF og 88 EF.
   Med sit tredje anbringende bebrejder sagsøgeren Kommissionen, at den anfægtede beslutning er behæftet med formmangler som følge af, at der ikke er givet en begrundelse for afvisningen af at behandle nogle væsentlige klagepunkter, sagsøgeren har rejst i sin klage, samt som følge af selvmodsigelser og utilstrækkelig begrundelse for visse specifikke punkter, der er behandlet i beslutningen.
   Med sit fjerde anbringende gør sagsøgeren gældende, at Kommissionen har tilsidesat artikel 43 EF, 82 EF og 86 EF for så vidt den i sin beslutning har undladt at vurdere tilsidesættelsen af etableringsfriheden og af den fri konkurrence ved de foranstaltninger, som er forbundet med genstanden for statsstøtte, der følger af Livret A.
   
      (1)  EFT L 83, s. 1.